‘શિવાય’ની શરૂઆતમાં અજય દેવગન કોઈ બર્ફીલા પહાડની ટોચ પર ઊંધા કાંધે સૂતેલો દેખાય છે. તેના ડાબા હાથમાં ગાંજાની ચિલમ સળગી રહી છે. થોડી વારે તે લાંબો કશ ખેંચે છે અને અચાનક સ્પાઇડરમૅન જેવી સ્ફૂર્તિથી પ્રચંડ ઊંચા બર્ફીલા પહાડ પરથી કૂદતો-કૂદતો નીચે આવી જાય છે. પછીની આખી ફિલ્મ જે રીતે આગળ વધે છે એ જોતાં પાકી ખાતરી થઈ જાય કે આ ફિલ્મ સાથે સંકળાયેલા લોકોએ આવા જ કોઈ માદક પદાર્થની અસર હેઠળ કામ કર્યું હોવું જોઈએ, નહીંતર આટલી હદે ત્રાસદાયક ફિલ્મ ન બને.